Коми Республикаса Юралысь Вячеслав Гайзер аддзысьлiс Изьва районса ветеранъяслöн организацияö пырысьяскöд.

Аддзысьлöм дырйи видлалiсны колана юалöмъяс: муниципальнöй юкöнлöн социально-экономическöй сöвмöм йылысь, туйяс стрöитöм да видзöм, ва да сёян-юан качество, мунан-локтан билетъяслöн дон йылысь.

Ветеранъяс шыöдчисны Коми Республикаса Юралысь дорö корöмöн сувтöдны Изьваын Сöветскöй Союзса Герой Александр Чупровлы памятник. Та йылысь решение примитлiсны районса власьтъяс. Аддзысьлöмын участвуйтысьяслöн кывъяс серти, колана сьöмсö вöлi сетöма, но памятниксö абу сувтöдöма. Вячеслав Гайзер тшöктiс районса юралысь Пётр Дитятевлы видлавны лоöмторсö. «Сьöмсö кö вöлi сетöма – окота тöдмавны, кöнi сiйö», - висьталiс республикаса Юралысь да корис кад нюжöдтöг бырöдны тайö мытшöдсö.

Аддзысьлöм дырйи сiдзжö сёрнитiсны Изьваын аэропорт овмöс да лэбзян-пуксян визь йылысь. Кыдзи пасйис Вячеслав Гайзер, 2010 во йирым тöлысь 1 лунö регионса аэропортъяс уджöдысь «Комиавиатранс» ФГÖП федеральнöй овмöсысь вуджö республиканскöй овмöсö.

«Ми лöсьöдам уджтас сы йылысь, кыдзи сöвмöдны да бöр кыпöдны сынöдтi ветлöм, та дырйи кутам ёна вöдитчыны ресурсъясöн. Татшöм позянлуныс эм. Таысь öтдор, ми видлалам позянлун корны уджъёртъясöн выль авиаперевозчикъясöс. Кутам сöвмöдны аэропортъяс, лэбзян-пуксян визьяс, районын бизнес. Тайöс збыльмöдöм вылö эм ставыс, ми кутам вöдитчыны ог сöмын самолёт паркъясöн, но и вертолёт паркъясöн», - тöдчöдiс республикаса Юралысь.

Ветеранъяскöд аддзысьлöм йылысь Вячеслав Гайзер журналистъяслы пасйис, мый сёрниыс мунiс бура. «Ме аддзи, мый йöзыс оз сöмын юасьны, но и öтлаын кöсйöны бырöдны мытшöдъяс», - висьталiс Юралысь.